Predkladacia správa

Správa z 19. riadneho zasadnutia Rady colnej únie Slovenskej republiky a Českej republiky uskutočneného dňa 2. novembra 2001 v Bratislave je predkladaná vláde SR v súlade s Plánom práce vlády SR na rok 2001.
Správa obsahuje rozhodnutie Rady colnej únie SR a ČR č. 24 a záznam č. 24 zo zasadnutia Rady colnej únie SR a ČR.
19. riadne zasadnutie Rady colnej únie SR a ČR zvolal jej predseda minister priemyslu a obchodu ČR Miroslav Grégr na základe článku 30 Zmluvy medzi SR a ČR o vytvorení colnej únie. Na zasadnutí sa ako členovia Rady colnej únie zúčastnili:
za SR:	Ľubomír Harach 	– 	minister hospodárstva
Ivan Rosival	– 	štátny tajomník Ministerstva pôdohospodárstva SR, v zastúpení ministra
Vlastimil Podstránsky 	– 	štátny tajomník Ministerstva financií SR, v zastúpení ministerky
Jaroslav Chlebo 	– 	štátny tajomník Ministerstva zahraničných vecí SR, v zastúpení ministra
za ČR:	Miroslav Grégr 	– 	minister priemyslu a obchodu
Jan Fencl	– 	minister poľnohospodárstva
Yvona Legierska	– 	námestníčka ministra financií, v zastúpení ministra
Rudolf Jindrák	– 	námestník ministra zahraničných vecí, v zastúpení ministra.
Rada zvolila na ďalšie funkčné obdobie za predsedu Rady colnej únie ministra hospodárstva SR Ľubomíra Haracha.
Z najdôležitejších bodov, ktoré Rada prerokovala, treba uviesť správu o výsledkoch rokovania Výboru pre koordináciu hospodárskej politiky v poľnohospodárstve, vrátane informácie slovenskej strany o príprave na zavedenie ochranných opatrení na vybrané potravinárske komodity (mäsové konzervy a rastlinné oleje), návrh colných sadzobníkov SR a ČR na rok 2002, správu o súčasnom vývoji zahraničného obchodu medzi SR a ČR, materiál „Podmienky ovplyvňujúce výmenu tovaru medzi ČR a SR a predpoklady pre efektívnejšie využitie výhod, ktoré poskytuje colná únia ČR a SR“, ako aj informáciu o dojednávaní dohôd o voľnom obchode v roku 2002 a informáciu o začatí šetrenia dovozu plechov zo SR do ČR.
Na zasadnutí boli prerokované aj body, týkajúce sa činnosti Stáleho sekretariátu Rady colnej únie, a to najmä návrh rozpočtu Stáleho sekretariátu Rady colnej únie na rok 2002. Rada schválila rozpočet SS RCÚ na rok 2002 vo výške 16 800 tis. Sk, pričom podiely SR a ČR sú zhodné vo výške 8 400 tis. Sk.
V rámci kontroly plnenia úloh z predchádzajúcich zasadnutí Rady bolo konštatované, že všetky úlohy sú splnené alebo sa priebežne plnia. Priebežné plnenie sa vzťahuje na dlhodobé úlohy, týkajúce sa spolupráce pracovných skupín, koordinovaného postupu rezortov poľnohospodárstva SR a ČR na rokovaniach s tretími krajinami o liberalizácii vzájomného obchodu v oblasti poľnohospodárstva, koordinácie činnosti v prístupovom procese SR a ČR do EÚ a spolupráce oboch Úradov pre normalizáciu, metrológiu a skúšobníctvo.
V rámci prerokovania výsledkov Výboru pre koordináciu hospodárskej politiky v poľnohospodárstve bola Rada informovaná o ochranných opatreniach, ktoré prijala ČR na dovoz izoglukózy a ďalších výrobkov nahradzujúcich alebo obmedzujúcich použitie cukru. Česká strana po konzultáciách so slovenskou stranou, podľa zásad prijatých na rokovaní Rady dňa 11. 5. 2001, začala dňom 26. 7. 2001 uplatňovať Nariadenie vlády č. 263 z 9.7.2001, a to aj pri dovozoch zo Slovenskej republiky. Tieto opatrenia sa budú uplatňovať do 31. 12. 2004.
Slovenská strana informovala Radu, že prehodnotila dovozy citlivých komodít prerokovávaných vo Výbore. Na základe tejto analýzy neuvažuje s prijatím opatrení z dôvodu nadmerných dovozov napr. na hydinové mäso a cukrovinky neobsahujúce kakao. Na druhej strane sa však cíti poškodzovaná dovozmi niektorých ďalších komodít, a preto pripravuje materiál na rokovanie vlády SR s návrhom na zavedenie ochranných opatrení na dovoz slnečnicového oleja, repkového oleja a mäsových konzerv z ČR, uplatňujúc pri tom článok 22 Zmluvy medzi SR a ČR o vytvorení colnej únie. K tomuto pristúpila z dôvodu, že sa nepodarilo zvolať rokovanie príslušných výrobných zväzov ČR a SR, ktoré mali prerokovať problematiku nadmerných dovozov týchto citlivých komodít a prípadne uzatvoriť príslušné (autolimitačné) dohody.
Podľa stanoviska českej strany nebol úplne dodržaný procedurálny postup pri riešení problematiky dovozov týchto komodít z ČR. Preto česká strana požiadala, aby pred prijatím prípadných ochranných opatrení, bola táto problematika vyjasnená a ihneď zvolané rokovanie Výboru. V zmysle tejto požiadavky Rada odporučila ministrovi pôdohospodárstva SR a ministrovi poľnohospodárstva ČR prerokovať túto problematiku na rokovaní Výboru najneskôr do 15. 11. 2001.
Slovenská strana ďalej informovala Radu, že 1. 1. 2002 sa nebude uplatňovať ochranné opatrenie na dovoz piva z ČR a množstevné obmedzenia pri jeho dovoze budú v tomto termíne zrušené.
Pri prerokovávaní návrhu colných sadzobníkov SR a ČR na rok 2002 česká strana informovala, že na rokovanie vlády ČR predkladá materiál o nedoriešenej problematike zníženia zmluvných colných sadzieb na 12 vybraných podpoložiek civilnej leteckej techniky, v ktorom navrhuje, aby sa dočasná úprava uplatňovala aj v roku 2002 v rovnakom rozsahu ako v roku 2001. Materiál mala vláda ČR prerokovať do konca novembra 2001. Slovenská strana navrhla, aby bolo toto opatrenie spoločne konzultované v Európskej komisii.
Rada vzala na vedomie informáciou o súčasných podmienkach ovplyvňujúcich výmenu tovaru medzi ČR a SR a predpokladoch efektívnejšieho využitia výhod, ktoré poskytuje colná únia ČR a SR. Zároveň uložila generálnemu riaditeľovi Stáleho sekretariátu spracovať ďalší materiál s presne definovanými problémami, vrátane konkrétnych návrhov na ich riešenie a predložiť ho na najbližšie zasadnutie Rady. Materiál uložila spracovať v termíne do 31. marca 2002, aby mohol byť s predstihom prerokovaný na úrovni ministra hospodárstva SR a ministra priemyslu a obchodu ČR.

Materiál bol predložený na medzirezortné pripomienkové konanie Ministerstvu zahraničných vecí SR, Ministerstvu pôdohospodárstva SR a Ministerstvu financií. Výsledky pripomienkového konania sú uvedené v samostatnej časti.